UNESCO ishlari bo`yicha Milliy komissiyaga Bosh kotib tayinlandi

Vazirlar Mahkamasining qarori bilan joriy yilning 30 noyabridan Gayane Umerova O`zbekiston Respublikasining UNESCO ishlari bo`yicha Milliy komissiyasi Bosh kotibi etib tayinlandi. Bu haqda Turizmni Rivojlantirish Davlat Qo`mitasi Matbuot xizmati xabar bermoqda. 
2008 yildan 2017 yilga qadar Gayane Umerova - O`zbekiston tasviriy san`at galereyasining Ko`rgazmalar va jamg`armalar bo`limida etakchi mutaxassis, 2017-2020 yillarda esa -  Madaniyat vazirligi huzuridagi San`at va madaniyatni rivojlantirish jamg`armasining moliya boshqaruvi bo`limi boshlig`i, ijrochi direktor o`rinbosari sifatida faoliyat yuritgan. 2020 yildan O`zbekiston Madaniyat vazirligi huzuridagi San`at va madaniyatni rivojlantirish jamg`armasining ijrochi direktori lavozimida ishlab kelmoqda.
 Gayane Umerova 2008 yilda Toshkent shahridagi Xalqaro Vestminster universiteti (bakalavr), 2012 yilda esa Sotheby’s San`at instituti va Manchester universiteti (magistratura)ni tugallagan. Sotheby’s Auksion uyida, Victoria&Albert muzeyi (Buyuk Britaniya)da hamda Jorj Pompidu markazi (Fransiya)da malaka oshirgan. O`zbek, ingliz va rus tillarini biladi. Gayane Umerova  O`zbekiston Respublikasi Prezidenti va Hukumat topshirig`i bilan san`at sohasidagi yirik xalqaro loyihalarni amalga oshirish uchun mas`ul hisoblanadi. 2022 yilda Luvr muzeyida bo`lib o`tadigan O`zbekiston madaniy merosi ko`rgazmasini tashkil qilish, O`zbekiston Davlat san`at muzeyi rekonstruksiyasi, O`zbekistonning zamonaviy Restravrasiya markazini yaratish, 2022 yilda o`tkaziladigan ShHT sammiti munosabati bilan Samarqandda Buyuk Ipak yo`li muzeyining ochilishi, 2022 yilda Berlinda O`zbekiston ko`rgazmasining ochilishi, Samarqand xalqaro xayriya yarimmarafonining o`tkazilishi shular jumlasidandir.
 Vazirlar Mahkamasining 2018 yil 26 noyabrdagi “YuNESKO ishlari bo`yicha O`zbekiston Respublikasi Milliy komissiyasi faoliyatini takomillashtirish to`g`risida”gi 957-sonli qarori bilan UNESCO ishlari bo`yicha O`zbekiston Respublikasi Milliy komissiyasining Nizomi, tuzilmasi va tarkibi tasdiqlangan. Milliy komissiya faoliyatining asosiy vazifasi O`zbekistonning UNESCO va ICESCO faoliyatidagi xalqaro nufuzi va o`rnini mustahkamlash, vazirlik va idoralarning madaniyat, ta`lim, ilm-fan, kommunikasiyalar va axborot ishlab chiqarishga doir faoliyatini muvofiqlashtirish hisoblanadi, deyiladi xabarda.